Jesús tjemyaꞌna Belén ntꞌa,
Judea mpe se jütütj ntꞌa.
Herodes jépatsja neꞌaj Jesús tjemyaꞌna na.
Jupj ntꞌa tjiquil niyom magopan nepenowá,
Jerusalén ntꞌa.
Niyom nenem tjiquil tsiquin mpe,
pajal campa mpe tjiquil yupj,
la tapal tsjicj way.
Niyom tjowelepj jupj lal:
—¿Caꞌaj püꞌü tsjiquis,
ca jepa püné nsem judiopan mpes?
Ncupj nyucucj pjulacj pjaní jupj tjacꞌ mpes.
Nin mpes jus nlayecj tjemyaꞌna quinam tsjiquis.
Neꞌaj tjinyucucj pjulacj,
cupj pyatjaquecj ntꞌa,
tsiquin moꞌó.
Nin mpes tjiquilaca.
Cupj quelel palá nipiꞌtjiquecj jupj wolapꞌaꞌá,
qjuiyola jupj püné —nin tjowelepj niná noyomes.
Herodes tjapjácatsja na niná,
pajal jola tepyala jupj.
Pajal yola tepyala wa pjü way Jerusalén moꞌo tapatjá.
Mpes Herodes pjü jis lal tjevele ꞌa jis mulus sacerdote noypan,
ꞌa jis mulus wa niyom Moisés popel sin ꞌyüsa lajay,
israelpan sin popé.
Herodes jis la tjiꞌyüya caꞌaj ca maꞌnus Jepa Püné Dios tjevele ca jas majamas jis capj la pꞌacj judiopan.
Yupj tjowelepj jupj lal:
—Belén moꞌo patja ntꞌa ca maꞌnus jupj,
Judea mpe se jütütj ntꞌa.
Nin tepyaca profeta:
‘Belén ntꞌa,
Judá püna tüpüꞌü ntꞌa,
pjaní way pꞌin patja neꞌaj.
Mopꞌin Belén pajal tsjicj way tulucj
Judea moꞌo se jütütj jis lal.
Belén mpe jepa ca ncuwim.
Ca jis majamas jupj israelpan,
yupj niná napj jyütütj.’
Nin tepyaca profeta,
Dios Yom ca jas majamas mpes —tjowelepj yupj.
Nin tjowelepj Herodes lal,
mpes seletsja Belén moꞌo tjemyaꞌna tsjiquis.
Mpes Herodes tjevele ncul niyom tsiquin mpe tjiquil.
Ma tjevele pꞌa lal nin la tjiji jupj.
Herodes pajal jis la tjiꞌyüya ꞌona lay tepyala pjulacj,
tsjicj mpes lay tepyala.
Yupj jupj wola tjowelepj na,
jupj sin tjejyama yupj Belén moꞌó.
Jis lal tjevele:
—Lowa,
pajal ca la müꞌüyá tsjicj niná mpes.
Jus tjunucú na,
nawala tjowelé.
Napj mis wa ca jupj ntꞌa,
ca palá mpiꞌtjis jupj wolapꞌaꞌá —tjevele Herodes.
Jupj li tsuwíletsja.
Quelel ꞌyǘꞌnatsja tsjicj way.
Noyomes tjil yupj Belén ntꞌa,
Herodes tjevele mpes.
Tjil na,
pjulacj tjunuc niswá,
ꞌin lacasana tjunuctsja pꞌin.
Niswa lay tepyala tsjun popé.
Nin pꞌiyatsja tsiquin moꞌo tjunuc jin pꞌiyá.
Pjulacj mwalá tjemeytsja yupj jis lal,
nasa neꞌas tjemey tsjicj tüpüꞌü ntꞌa.
Neꞌaj tón̈catsja.
Niná noyomes pajal ꞌücj jisastsja pjulacj tjunuc mpes.
Neꞌas tjil tsjicj wo ntꞌa,
jupj tüpüꞌü ntꞌa.
Wama tjil,
wosis moꞌó.
Jus tjunuc tsjiquis jamay lal.
Jamay María lotsja.
Tjunuctsja na,
tsjicj wolapꞌaꞌa palá nipiꞌtjin̈.
Tjowelepj jupj pajal püné.
Locopyaya jun tjocjol yupj jis caja,
pjeꞌá la tocoy jis la ꞌayas tsjicj mpes.
Oro tjaꞌayapj.
Tsꞌülücꞌ ꞌüsüs cjumsu la ꞌüm tjaꞌayapj wa.
Mirra perfume mpes tjaꞌayapj wa.
Tjunuc tsjicj way yupj,
mopꞌin ma tjil Herodes ntꞌa niswá.
Yupj tjijinan̈ na püste na,
Dios yupj jis lal tjevele ma polel jiltsja Herodes ntꞌa.
Nin mpes tjil pꞌa jümücj ntꞌa,
püna tapatja poꞌó.
Niyom tjil na,
Dios ángel pjaní lay tepyala José ntꞌa,
jupj tjejyá na.
Ángel tjevele jupj lal:
“Jin niꞌisa ntsꞌequenem Egipto moꞌó tsjicj lal,
jamay lal.
Neꞌaj mpüꞌüm,
napj tjevelé nas ca ncuwim.
Herodes tsjicj ca la mpalas la ꞌünan”,
tjevele jupj.
Mpes José jas nisa,
nin jawas püste pꞌiyá tjemey Egipto ntꞌa.
Tjemey tsjicj lal,
tsjicj jamay lal wa.
Neꞌaj tüpǘꞌütsja Herodes tepeꞌe nas.
Nin tepyala ca tꞌücꞌ mpalas qjuis Jepa Dios tjevelá püná.
“Napj tjevelé natjam ca mim Egipto mpe”,
tjevele Dios.
Nin tjevele profeta jupj mpes.
Locopyaya Herodes jus nleya niyom tsiquin mpe neꞌespan ma jiquiltsja.
La tsawiltsja yupj.
Pajal tsꞌi tjiꞌínatsja jupj.
Mpes jis tjijyüꞌta pjü jis la ꞌünan niyom tsjictjacj Belén ntꞌa,
Belén neꞌaj pꞌin ꞌotsꞌipj.
Pjü niyom tsjictjacj año matꞌe jis tjüꞌünan.
Más ꞌin tsjicj way pjü jis tjüꞌünan wa yupj.
Herodes jola tepyala tsjiquis año matꞌe tyaꞌa quinam,
noyomes tsiquin mpe neꞌespan tjowelepj mpes.
Nin mpes nin la tjiji jupj.
Nin mpes nin tepyala Jeremías tjevele püná.
Ninana jupj tjevelá Dios mpes:
“Tjepjyacan̈ la puyupj Ramá ntꞌa.
Neꞌaj pajal yümücj la tupuyupj.
Raquel la tipiya watsja tsjictjacj mpes,
locopyaya tapatjá.
Jupj ma quelel joꞌ péꞌetsja,
tsjictjacj tecyaꞌlin̈ mpes.”
Nin tjevele Jeremías.
Herodes tepeꞌe na,
Dios ángel niswa lay tepyala José lal,
tjejyá na.
José newa pǘꞌütsja Egipto moꞌó.
Ángel tjevele jupj lal:
“Jutja niswá Israel ntꞌa.
Nasa tecyaꞌlin̈ tsjicj quelel jaꞌünan witjacj.”
Mpes José jas nisa,
tjemey niswá Israel moꞌó.
Lal tjemey wa tsjiquis,
tsjicj jamay lal wa.
Locopyaya José wola tjoweleptsja Herodes jatjam Arquelao jepa tjáꞌasa quinam Judea moꞌó,
popay tepeꞌe mpes.
José lecj jéyatsja jupj mpes,
ne ma quelel jámatsja neꞌaj,
jupj tjijyüꞌta ntꞌa.
Locopyaya Dios José lal tjevele niswá,
tjejyá na.
Tjevele ca ma mim Judea ntꞌa.
Mpes José más ꞌin campa tjemey Judea mpe.
Galilea ntꞌa tjemey,
nin pꞌiyá Israel mpetsja jupj,
Galilea.
Galilea ntꞌa tjemey,
pjaní way pꞌin patja ntꞌa,
lo pütꞌüs neꞌaj.
Nazaret lotsja neꞌaj tapatja ntꞌa.
Mpes nin tepyala profetapan tjowelepj püná.
Tjowelepj:
“Yom Dios jas tjejyamá Nazaret mpe ꞌesepj nsem jupj”.